Bokke speel weer in BloemFoto: GB Jordaan. Die Springbokke se tuiswedstryde vir die komende seisoen is bevestig en die nasionale rugbyspan sal weer ’n toets in die Vrystaat speel. Siya Kolisi en kie sal op 9 Julie in die tweede toets teen Wallis in Bloemfontein in aksie wees. Die Springbokke het laas in 2018 in die Rosestad gespeel toe hulle vir Engeland ore aangesit het. Saam met die drie toetse teen Wallis, sal Suid-Afrika ook gasheer vir ’n paar Rugbykampioenskap-wedstryde speel. Die Springbokke en die All Blacks sal onder meer in Mbombela (Nelspruit) (6 Augustus) en Johannesburg (13 Augustus) swaarde kruis. Dit is nog onduidelik of Suid-Afrikaners dié wedstryde persoonlik sal kan bywoon. Die Bokke sal daarna vir ’n avontuur na Australië en Argentinië vertrek, waarna hulle die reeks op 24 September teen die Argentyne in Durban sal afsluit. “Dit is opwindend om die bepalings vir die nuwe seisoen aan te kondig. Jacques Nienaber (afrigter) en sy spelers sal ongetwyfeld op die goeie vertonings van 2021 wil voortbou,” het Jurie Roux, uitvoerende hoof van SA Rugby, gesê. Dit was eintlik ’n wipplankjaar vir die Springbokke waarin hulle agt van hul 13 toetse gewen het. Hulle het terselfdertyd 334 punte aangeteken en 224 afgestaan. Handré Pollard en die Springbokke sal ook weer in Suid-Afrika teen die All Blacks kragte meet. (Foto GB Jordaan) Tog het hulle die reeks teen die Britse en Ierse Leeus beklink, terwyl hulle ook met een van hul heldhaftigste vertonings nóg teen Nieu-Seeland in Queensland vorendag gekom het. Nienaber sien juis daarna uit om weer teen van die wêreld se voorste rugbyspanne kragte te meet. “Dit is altyd ’n reuse-eer om jou land te verteenwoordig en die feit dat sulke taai teenstanders op ons wag, sorg beslis vir opgewondenheid. Ons is reeds volstoom besig met die beplanning vir die komende seisoen en die ervaring wat ons verlede jaar [teen Nieu-Seeland en die Aussies] opgedoen het, sal beslis van waarde wees,” het Nienaber gesê. Ondanks die moontlikheid dat die wêreldwye Covid-19-pandemie weer eens amok op die bepalingkalender kan maak, het Roux die belangrikheid van die wedstryde beklemtoon. “Dit is kritiek dat ons teen topspanne ter voorbereiding van die komende Wêreldbeker-toernooi in Frankryk speel.” 2 Julie op Loftus Versfeld in Pretoria 9 Julie op die Toyota-stadion in Bloemfontein 16 Julie op die DHL-stadion in Kaapstad 6 Augustus teen Nieu-Seeland op die Mbombela-stadion in Nelspruit 13 Augustus teen Nieu-Seeland op Emirates Airline-park in Johannesburg 24 September teen Argentinië op Kings Park in Durban.